**OIKEUSMINISTERIÖ Muistio**Demokratia- ja julkisoikeusosasto 8.5.2020  
Eeva Tupi

**VALTIONEUVOSTON ASETUS VIITTOMAKIELIASIAIN NEUVOTTELUKUNNASTA**

**1 Tausta**

Pääministeri Marinin hallituksen ohjelmassa ”Osallistava ja osaava Suomi – sosiaalisesti, taloudellisesti ja ekologisesti kestävä yhteiskunta” on seuraava kirjaus: ”Perustetaan laaja-alainen viittomakieliasiain neuvottelukunta arvioimaan viittomakielilain ja viittomakielisten perusoikeuksien sekä yhdenvertaisuuden toteutumista (OM).”

Viittomakielilaki (359/2015) tuli voimaan 1.5.2015. Lakia hyväksyessään eduskunta edellytti, että hallitus ryhtyy toimenpiteisiin sen turvaamiseksi, että viittomakieltä käyttävien oikeudet toteutuvat koko maassa siten kuin heidän kielellisiä oikeuksiaan koskevaa lainsäädäntöä laadittaessa on tarkoitettu.

Kielellisiä oikeuksia ja eri kielten edustajien ja viranomaisten välistä vuoropuhelua edistämässä ovat kieliasiain neuvottelukunta, romaniasiain neuvottelukunta ja etnisten suhteiden neuvottelukunta. Viittomakielisillä ei tällä hetkellä ole vastaavaa pysyvää toimielintä valtionhallinnossa.

Oikeusministeriön asettama viittomakielen yhteistyöryhmä on käsitellyt valtioneuvoston piirissä ajankohtaisia viittomakieleen liittyviä asioita ja varmistanut hyvän tiedonkulun keskeisten toimijoiden välillä. Viittomakielen yhteistyöryhmiä on asetettu korkeintaan kahdeksi vuodeksi kerrallaan vuodesta 2015 lähtien. Tällä hetkellä toimivan yhteistyöryhmän toimintakausi on 27.5.2019-31.12.2020.

Perustuslakivaliokunta on mietinnössään (PeVM 10/2014 vp — HE 294/2014 vp) pitänyt tärkeänä, että kieliasiain neuvottelukunnassa on viittomakieltä käyttävien edustaja. Kieliasiain neuvottelukunnassa on tästä syystä ollut varsinaisena jäsenenä viittomakieltä käyttävien edustaja vuosina 2012-2020. Kyseisessä mietinnössä pidetään myös tarpeellisena selvittää viittomakielen neuvottelukunnan perustamisen tarvetta. Kun viittomakieliasiain neuvottelukunta asetetaan, viittomakielisten edustus varsinaisena jäsenenä kieliasiain neuvottelukunnassa ei ole enää tarpeen, ja viittomakielisten edustus voidaan turvata esimerkiksi asiantuntijajäsenyyden kautta.

Viittomakielilain 3 §:ssä säädetään viranomaisen edistämisvelvollisuudesta koskien viittomakieltä käyttävien mahdollisuuksia käyttää omaa kieltään ja saada tietoa omalla kielellään. Viittomakieliasiain neuvottelukunta on viittomakieltä käyttäviä edustavien järjestöjen ja viranomaisten foorumi, joka seuraa ja arvioi viittomakielisten perusoikeuksien ja yhdenvertaisuuden toteutumista. Neuvottelukunta ei tee sitovia päätöksiä, mutta se vaikuttaa asiantuntemuksellaan, aktiivisuudellaan ja aloitteellisuudellaan viittomakieltä käyttävien perusoikeuksien ja yhdenvertaisuuden edistämiseen.

Vammaisten henkilöiden oikeuksia koskevan yleissopimuksen (SopS 27/2016) 4.3 artikla edellyttää vammaisten henkilöiden osallistamista heitä edustavien järjestöjen kautta heitä koskevissa päätöksentekoprosesseissa. Viittomakieliasiain neuvottelukunta on siten yksi osallistamiskanava viittomakielisiä koskevissa asioissa.

**2 Yksityiskohtaiset perustelut**

1 § Tarkoitus

Pykälässä säädetään neuvottelukunnan tarkoituksesta ja asettamisesta. Viittomakielilaissa (359/2015) säädetään viittomakieltä käyttävien kielellisten oikeuksien toteutumisen edistämisestä. Valtioneuvostossa tarvitaan pysyvää toimielintä, joka seuraa ja arvioi viittomakielilain toteutumista. Myös viittomakielisten perusoikeuksien ja yhdenvertaisuuden edistämiseksi tarvitaan neuvottelukunta.

2 § Tehtävät

Pykälässä säädetään neuvottelukunnan tehtävistä.

Neuvottelukunta kokoaa yhteen viittomakieltä käyttävien edustajia, viranomaisia ja muita asiantuntijoita. Neuvottelukunta toimii asiantuntijaverkostona viittomakielten kielellisiin oikeuksiin liittyvissä kysymyksissä.

Viittomakielisten perusoikeuksien ja yhdenvertaisuuden toteutumisen edistämisellä tarkoitetaan muun muassa viittomakielilakia koskevan viranomaisten tietoisuuden ja soveltamisen lisäämistä.

Asiantuntijaelimenä neuvottelukunta voi antaa viittomakielilakia ja viittomakielisten perusoikeuksia ja yhdenvertaisuutta koskevia lausuntoja sekä tehdä esityksiä ja aloitteita.

Viittomakielilain voimaantulosta on 1.5.2020 kulunut viisi vuotta, joten kyseisen lain toteutumista tulee arvioida ensimmäistä kertaa ja jatkossa tarpeen mukaan. Lain tarkoituksen toteuttamiseksi viittomakielistä palvelua ja tiedottamista tulee lisätä vastaisuudessa, ja yhtenä neuvottelukunnan tehtävistä on seurata viittomakielilain toteutumista. Lisäksi neuvottelukunnan tulee kiinnittää huomiota suomenruotsalaisen viittomakielen erityiskysymyksiin, joita on nostettu esiin muun muassa selvityksessä suomenruotsalaisen viittomakielen kokonaistilanteesta (Oikeusministeriön julkaisu 2/2016 Selvityksiä ja ohjeita).

3 § Kokoonpano

Pykälässä säädetään neuvottelukunnan kokoonpanosta. Neuvottelukunnan on tarkoitus olla asiantuntijaelin.

Oikeusministeriön toimikaudelle 27.5.2019-31.12.2020 asettamassa viittomakielten yhteistyöryhmässä on edustajia oikeusministeriöstä, opetus- ja kulttuuriministeriöstä, sosiaali- ja terveysministeriöstä ja valtiovarainministeriöstä. Ministeriöt ovat keskeisiä toimijoita viittomakielisten kannalta ja pyrkimyksenä on jatkaa hyväksi havaittuja toimintatapoja. Jäseninä kansalaisyhteiskunnasta ovat Kuurojen Liitto ry, Finlandssvenska Teckenspråkiga rf ja Suomen kuurosokeat ry, jotka ovat myös olleet mukana viittomakielten yhteistyöryhmässä.

Neuvottelukunta voi kutsua asiantuntijoiksi esimerkiksi muiden järjestöjen edustajia, Kuntaliiton edustaja, erityisvaltuutettuja, eduskunnan viittomakielten verkoston edustaja ja viittomakielen tutkimuksen edustajia.

4 § Toiminnan järjestäminen

Pykälässä säädetään neuvottelukunnan työskentelytavoista ja työn organisoimisesta.

5 § Voimaantulo

Asetus ehdotetaan tulevan voimaan X päivänä Xkuuta 2020.

**3 Vaikutukset**

Neuvottelukunnan kustannukset maksetaan momentilta 25.01.01 (oikeusministeriön toimintamenot).

**4 Asetuksenantovaltuus**

Perustuslaki 119 §:n 2 momentti

**5 Valmistelu**

Asetusehdotus on valmisteltu virkatyönä oikeusministeriössä. Sidosryhmiä konsultoitiin jo valmisteluvaiheessa. Lausuntopalvelun kautta pyydettiin lausuntoja X.X.-X.X.2020.

Lausuntoja saatiin X kappaletta.

(lausuntopalautteen päälinjat ja palautteen huomiointi)